b"\n_START_ARTICLE_\nGiovanni Picchi\n_START_PARAGRAPH_\nGiovanni Picchi (f\xc3\xb8dt rundt 1571 i Venezia(?), d\xc3\xb8d 17. mai 1643 i Venezia) var en italiensk luttenist, organist og komponist._NEWLINE_Picchi var en sen representant for den venetianske skolen og fikk betydning i en periode da instrumentale musikkformer startet \xc3\xa5 differensieres i eksempelvis sonata og canzona.\n_START_SECTION_\nLiv\n_START_PARAGRAPH_\nI henhold til d\xc3\xb8dsattesten fra 1643 var Picchi 71 \xc3\xa5r gammel da han d\xc3\xb8de, og ble dermed sannsynligvis f\xc3\xb8dt i 1571 eller 1572. Den f\xc3\xb8rste kjente dokumentasjonen av ham er en illustrasjon p\xc3\xa5 tittelbladet til Fabritio Carosos dansebok Nobilit\xc3\xa0 di dame (1610) der han framstilles som luttspiller og betegnes som \xc2\xabProfessore di ballare\xc2\xbb._NEWLINE_I 1615 ble Picchi organist ved Scuola Grande i Venezia, dagens Santa Maria Gloriosa dei Frari. I 1624 s\xc3\xb8kte han posten som andreorganist ved Markuskirken, men ble vraket til fordel for Giovanni Pietro Berti.\n_START_SECTION_\nMusikk\n_START_PARAGRAPH_\nDet er stort sett bare bevart instrumentalmusikk etter Picchi. En toccata og tre passamezzos er funnet i samleverk og han publiserte 19 canzonas for ensembler, Canzoni da sonar (1625)._NEWLINE_Picchis \xc2\xabIntavollatura di Balli d'Arpicordo\xc2\xbb er en viktig kilde til dansemusikk for klaviaturinstrumenter. Dansene for cembalo er av tre typer: i tredelt takt, i tredelt takt koplet med saltarelloer og stykker over en basso ostinato. De fleste stykkene med ostinatobass er varianter av romanesca-m\xc3\xb8nsteret."